Document ID: 32007D0669

DECIZIA COMISIEI
din 15 octombrie 2007
de recunoaștere, în principiu, a conformității dosarelor prezentate pentru examinare detaliată în vederea posibilei înscrieri a Adoxophyes orana granulovirus, amisulbrom, emamectin, piridalil și a Spodoptera littoralis nucleopolyhedrovirus în anexa I la Directiva 91/414/CEE a Consiliului
[notificată cu numărul C(2007) 4647]
(Text cu relevanță pentru SEE)
(2007/669/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (3),
întrucât:
(1)
Directiva 91/414/CEE prevede elaborarea unei liste comunitare de substanțe active a căror utilizare în produsele de protecție a plantelor este autorizată.
(2)
La 29 noiembrie 2004, Andermatt Biocontrol GmbH a prezentat autorităților germane un dosar privind substanța activă Adoxophyes orana granulovirus, însoțit de o cerere de înscriere a acestei substanțe în anexa I la Directiva 91/414/CEE. La 24 martie 2006, Nissan Chemical Europe S.A.R.L. a prezentat autorităților din Regatul Unit un dosar privind substanța activă amisulbrom, însoțit de o cerere de înscriere a acestei substanțe în anexa I la Directiva 91/414/CEE. La 23 iunie 2006, Syngenta Ltd. a prezentat autorităților Regatului Țărilor de Jos un dosar privind substanța activă emamectin, însoțit de o cerere de înscriere a acestei substanțe în anexa I la Directiva 91/414/CEE. La 28 martie 2006, Sumitomo Chemical Agro Europe SAS a prezentat autorităților Regatului Țărilor de Jos un dosar privind substanța activă piridalil, însoțit de o cerere de înscriere a acestei substanțe în anexa I la Directiva 91/414/CEE. La 2 ianuarie 2007, Andermatt Biocontrol GmbH a prezentat autorităților Estoniei un dosar privind substanța activă Spodoptera littoralis nucleopolyhedrovirus, însoțit de o cerere de înscriere a acestei substanțe în anexa I la Directiva 91/414/CEE.
(3)
Autoritățile Germaniei, ale Regatului Unit, ale Regatului Țărilor de Jos și ale Estoniei au informat Comisia că, la o primă examinare, dosarele privind substanțele active în cauză îndeplinesc cerințele în materie de date și informații prevăzute în anexa II la Directiva 91/414/CEE. De asemenea, dosarele depuse par să îndeplinească cerințele în materie de date și informații prevăzute în anexa III la Directiva 91/414/CEE în ceea ce privește un produs de protecție a plantelor care conține substanța activă în cauză. În conformitate cu dispozițiile articolului 6 alineatul (2) din Directiva 91/414/CEE, dosarele au fost transmise ulterior de către solicitant Comisiei și celorlalte state membre și prezentate Comitetului permanent pentru lanțul alimentar și sănătatea animală.
(4)
Prezenta decizie are drept scop să confirme în mod oficial, la nivelul Comunității, faptul că dosarele îndeplinesc, în principiu, cerințele în materie de date și informații prevăzute în anexa II și, pentru cel puțin un produs de protecție a plantelor care conține substanța activă în cauză, cerințele prevăzute în anexa III la Directiva 91/414/CEE.
(5)
Prezenta decizie nu ar trebui să aducă atingere dreptului Comisiei de a cere solicitantului să prezinte date sau informații suplimentare în scopul clarificării anumitor aspecte ale dosarului.
(6)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Fără a aduce atingere articolului 6 alineatul (4) din Directiva 91/414/CEE, dosarele privind substanțele active prevăzute în anexa la prezenta decizie, care au fost transmise Comisiei și statelor membre în vederea înscrierii acestor substanțe în anexa I la directiva menționată, îndeplinesc, în principiu, cerințele în materie de date și informații prevăzute în anexa II la directiva menționată.
Dosarele îndeplinesc, de asemenea, cerințele în materie de date și informații prevăzute în anexa III la directiva menționată anterior în ceea ce privește un produs de protecție a plantelor care conține substanța activă în cauză, ținând seama de utilizările propuse.
Articolul 2
Statele membre raportoare continuă examinarea detaliată a dosarelor menționate la articolul 1 și comunică concluziile examinării lor Comisiei, însoțite de recomandarea privind înscrierea sau nu în anexa I la Directiva 91/414/CEE a substanțelor active menționate la articolul 1, precum și orice condiții privind respectivele înscrieri în cel mai scurt termen posibil și într-o perioadă de cel mult un an de la data publicării prezentei decizii în Jurnalul Oficial al Uniunii Europene.
Articolul 3
Prezenta decizie se adresează statelor membre.
Adoptată la Bruxelles, 15 octombrie 2007.

Labels: 0
3
20
6